Den påtænkte afgørelse får bindende virkning for parterne i henhold til handels- og samarbejdsaftalens artikel 10, stk. 1. I henhold til handels- og samarbejdsaftalens regel 9, stk. 3, i bilag 1 skal afgørelser vedtaget af Specialudvalget indeholde datoen for deres ikrafttræden.

3.Den holdning, der skal indtages på Unionens vegne

Den elektroniske udveksling af oplysninger vedrørende socialsikring (Electronic Exchange of Social Security Information) ("EESSI") er et IT-system, der hjælper socialsikringsinstitutioner i hele EU med at udveksle oplysninger vedrørende de forskellige socialsikringsgrene, der er omfattet af forordning (EF) nr. 883/2004. Anvendelse af EESSI indebærer forskellige fordele. Det muliggør f.eks. hurtigere og mere effektiv udveksling mellem socialsikringsinstitutioner, hvilket gør det muligt for dem at behandle individuelle sager hurtigere, forbedrer nøjagtigheden af sådanne dataudvekslinger på grund af anvendelsen af standardiserede elektroniske dokumenter og procedurer, omfatter sikkerhedsforanstaltninger mod svig og fejl og sikrer tryg håndtering af personoplysninger gennem en fælles, sikker infrastruktur.

Det Forenede Kongerige deltog i EESSI, mens landet var medlem af Unionen. Desuden fastsættes det i artikel 34, stk. 2, i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab ("udtrædelsesaftalen"), at Det Forenede Kongerige deltager i EESSI og bærer de dermed forbundne omkostninger med henblik på gennemførelsen af sidstnævnte aftale.

Ligesom forordning (EF) nr. 883/2004 og udtrædelsesaftalen kræver gennemførelsen af handels- og samarbejdsaftalens protokol om koordinering af sociale sikringsordninger en udveksling af oplysninger om social sikring mellem nationale institutioner i medlemsstaterne og Det Forenede Kongerige. I protokollens artikel SSCI.71, stk. 4, fastsættes det, at Det Forenede Kongerige med henblik på gennemførelsen af protokollen kan deltage i EESSI og bære de dermed forbundne omkostninger. I henhold til protokollens artikel SSCI.4, stk. 2, skal fremsendelse af data mellem medlemsstaternes og Det Forenede Kongeriges institutioner eller forbindelsesorganer via EESSI dog godkendes af specialudvalget. Desuden fastsættes det i protokollens artikel SSCI.4, stk. 2, at i det omfang formularer og dokumenter udveksles via EESSI, skal de overholde de regler, der gælder for EESSI-systemet.

Anvendelse af EESSI vil gøre det muligt for de kompetente nationale myndigheder i medlemsstaterne og Det Forenede Kongerige samt personer, der flytter mellem EU og Det Forenede Kongerige, at nyde godt af de samme fordele som beskrevet ovenfor. Unionen støtter derfor anvendelsen af EESSI med henblik på gennemførelsen af protokollen.

4.Retsgrundlag

4.1.Proceduremæssigt retsgrundlag

4.1.1.Principper

I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".

Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ.

4.1.2.Princippernes anvendelse på det foreliggende tilfælde

Specialudvalget er et organ, der er nedsat ved en aftale, nemlig handels- og samarbejdsaftalen.

Den afgørelse, som Specialudvalget skal vedtage, er en retsakt, der har retsvirkninger. Den påtænkte retsakt får bindende virkning for Unionen og Det Forenede Kongerige i henhold til folkeretten, jf. handels- og samarbejdsaftalens artikel 10.

Den påtænkte retsakt supplerer eller ændrer ikke den institutionelle ramme for aftalen.

Den påtænkte retsakts eneste formål og indhold vedrører godkendelse af anvendelsen af EESSI med henblik på gennemførelsen af handels- og samarbejdsaftalens protokol om koordinering af sociale sikringsordninger.

Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.

4.2.Materielt retsgrundlag

4.2.1.Principper

Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne.

4.2.2.Princippernes anvendelse på det foreliggende tilfælde